Αξιότιμε Κύριε Διευθύνοντα Σύμβουλε της ΕΕΤΑΑ
Αξιότιμε Κύριε Πρόεδρε της ΚΕΔΕ,
Αξιότιμε Κύριε Πρόεδρε της ΠΕΔΑ Αττικής,
Αγαπητοί Δήμαρχοι και στελέχη της Τοπικής Αυτοδιοίκησης,
Φίλες και Φίλοι,

Θέλω καταρχήν να σας ευχαριστήσω θερμά για την πρόσκληση να συμμετάσχω στις εργασίες της ημερίδας που οργανώνει η ΕΕΤΑΑ με στόχο την ενημέρωση των Δήμων για τη νέα προγραμματική περίοδο 2021-2027. Ωστόσο ανειλημμένες υποχρεώσεις μου ως Αντιπροέδρου της ΕΝΠΕ δεν μου επιτρέπουν να παραβρίσκομαι σήμερα μαζί σας. Είναι σίγουρο όμως ότι τόσο τα στελέχη του Υπουργείου Ανάπτυξης και Επενδύσεων που έχουν προσκληθεί όσο και η Διαχειριστική μας Αρχή με τον Προϊστάμενο της, θα δώσουν τις κατάλληλες απαντήσεις στα ερωτήματα των συμμετεχόντων.
Είναι δεδομένου ότι η στήριξη της Περιφέρειας Αττικής μέσω των Ευρωπαϊκών Διαρθρωτικών και Επενδυτικών Ταμείων, αποτελεί διαχρονικά ένα πολύ σημαντικό αναπτυξιακό εργαλείο για τις επιχειρήσεις και τους πολίτες της Περιφέρειας μας. Οι πόροι του ΕΣΠΑ διαχρονικά κατευθύνονται για τη στήριξη των αδύναμων και ευάλωτων ομάδων πληθυσμού, με στόχο την μείωση των ανισοτήτων, αλλά και για την ενίσχυση εκείνων των αναπτυξιακών κλάδων προτεραιοτήτων που δύναται να οδηγήσουν μια Περιφέρεια σε βιώσιμη, έξυπνη και δίκαιη ανάπτυξη,
Ειδικά την τρέχουσα προγραμματική περίοδο 2014-2020, όπου η Περιφέρεια μας βίωσε σημαντικά αρνητικά γεγονότα (ενδεικτικά αναφέρω τις πλημμύρες στη Μάνδρα το 2017, τη φωτιά στο Μάτι το 2018, την πανδημία covid19 το 2020), οι πόροι του ΕΣΠΑ αποτέλεσαν ένα σημαντικό στήριγμα για τους πολίτες και τις επιχειρήσεις. Συγκεκριμένα αναφέρω ότι μέσω του ΠΕΠ Αττικής 2014 – 2020, κατασκευάστηκε και ολοκληρώθηκε το έργο αντιπλημμυρικής προστασίας της ευρύτερης περιοχής της Μάνδρας που ήταν μια από τις αιτίες των πλημμυρών του 2017, χρηματοδοτήθηκαν περίπου 400 επιχειρήσεις με έδρα τους Δήμους που περιβάλλουν τη Μάνδρα και το Μάτι για την κάλυψη της απώλειας εισοδήματος που είχαν ως αποτέλεσμα των ακραίων φαινομένων που αναφέρθηκαν ανωτέρω, ενώ περίπου 10.000 μικρές και πολύ μικρές επιχειρήσεις που έχουν χαρακτηριστεί ως πληγείσες από τον Covid 19, έλαβαν ενίσχυση με παροχή κεφαλαίου κίνησης ύψους έως 40.000€. Το σύνολο των παραπάνω εμβληματικών δράσεων και ένας ακόμα μεγάλος αριθμός 750 συνολικά παρεμβάσεων, χρηματοδοτούνται από το Περιφερειακό Επιχειρησιακό Πρόγραμμα «Αττική» 2014-2020, ο προϋπολογισμός του οποίου ξεπερνάει το 1 Δις Ευρώ.
Αξιότιμοι Κύριοι,
Είναι γεγονός ότι η Περιφέρεια Αττικής είναι η μεγαλύτερη Περιφέρεια της Ελλάδας με πληθυσμό που ξεπερνάει τα 3,8 εκ., διαθέτοντας παράλληλα το υψηλότερο κατά κεφαλήν ΑΕΠ και ένα από τα μικρότερα ποσοστά ανεργίας μεταξύ των 13 Περιφερειών της Χώρας. Όμως οι ανάγκες της Περιφέρειας Αττικής είναι μεγάλες, σημαντικές και διαχρονικές, όπως εξάλλου πιστοποιούνται από μια σειρά δεικτών αειφορίας και ποιότητας ζωής της Eurostat, όπως το προσδόκιμο ζωής, η πυκνότητα πληθυσμού, η αναλογία πρασίνου ανά κάτοικο και τετραγωνικό μέτρο κλπ. Επιπρόσθετα θα ήθελα να μοιραστώ μαζί σας, ένα απόσπασμα από την πρόσφατη σχετικά έκθεση του ΟΟΣΑ για την πολιτική συνοχής στην Ελλάδα, η οποία αναφέρει επί λέξει: «Με ρυθμό ανάπτυξης της Χώρας 2% κατά έτος, η Ελλάδα θα επανέλθει σε επίπεδα προ κρίσης σε 15 έτη, ενώ με ρυθμό ανάπτυξης της Περιφέρειας Αττικής 3% ετησίως, η περίοδος ανάκαμψης μειώνεται στα μισά (ήτοι 7 έτη)». Δηλαδή η παραγωγικότητα της Αττικής μας, είναι το κλειδί για την ανάκαμψη του συνόλου των οικονομικών μεγεθών της Χώρας.
Το νέο Περιφερειακό μας Πρόγραμμα για την περίοδο 2021-2027, το οποίο αναμένεται να εγκριθεί στο προσεχές διάστημα, περιλαμβάνει μια πληθώρα παρεμβάσεων αναπτυξιακού χαρακτήρα, που θέλουμε να υλοποιήσουμε την προσεχή 7ετία. Ειδικότερα το νέο Πρόγραμμα της Αττικής έχει έναν προϋπολογισμό που ξεπερνάει τα 1,6 Δις Ευρώ, αυξημένο κατά 54% σε όρους δημόσιας δαπάνης, σε σύγκριση με την τρέχουσα προγραμματική περίοδο 2014-2020.
Οι βασικοί πυλώνες χρηματοδότησης θα είναι:
•	200 εκ. ευρώ για δράσεις ενίσχυσης της επιχειρηματικότητας, της έρευνας και της καινοτομίας
•	330 εκ. € για δράσεις εξοικονόμησης ενέργειας και αντιμετώπισης των επιπτώσεων από την κλιματική αλλαγή
•	130 εκ. € για Βιώσιμα και «έξυπνα» μεταφορικά δίκτυα και για τη βελτίωση της οδικής ασφάλειας
•	650 εκ. € για την Ενίσχυση της Κοινωνικής Συνοχής, τη βελτίωση της υγειονομικής περίθαλψης και για την κατασκευή υποδομών εκπαίδευσης και κοινωνικής πρόνοιας
•	290 εκ. € για την υλοποίηση σχεδίων ολοκληρωμένων χωρικών επενδύσεων 
Είναι σκόπιμο να τονιστεί ότι ένας σημαντικότατος προϋπολογισμός των δράσεων του νέου Περιφερειακού μας προγράμματος, θα στοχεύει στην ενίσχυση των 66 δήμων μας, προκειμένου να μειωθούν οι ενδοπεριφερειακές ανισότητες και να επιτευχθεί ισόρροπη ανάπτυξη. Ειδικότερα προβλέπεται: 
•	η συνέχιση και ενίσχυση όλων των κοινωνικών δομών που λειτουργούν υπό την ομπρέλα των δήμων, όπως κέντρα κοινότητας, δομές αστέγων, δομές παροχής βασικών αγαθών κλπ.
•	η ενίσχυση του ψηφιακού μετασχηματισμού και η ανάπτυξη ψηφιακών υπηρεσιών προς πολίτες και επιχειρήσεις από τους ΟΤΑ 
•	η ενεργειακή αναβάθμιση δημοτικών κτιρίων και η ενίσχυση της πρωτοβουλίας των ενεργειακών κοινοτήτων
•	η κατασκευή και ολοκλήρωση έργων αντιπλημμυρικής προστασίας στις ζώνες υψηλού κινδύνου πλημμύρας της Αττικής
•	ο εκσυγχρονισμός δικτύων ύδρευσης σε νησιωτικές περιοχές και παραλιακές ζώνες που αντιμετωπίζουν ζητήματα ποιότητας ή/και επάρκειας
•	η ολοκλήρωση των έργων αποχέτευσης στους οικισμούς Γ Προτεραιότητας της Οδηγίας 91/271/ΕΟΚ, σε συνεργασία με το αντίστοιχο τομεακό πρόγραμμα.
•	η χρηματοδότηση γωνιών ανακύκλωσης σε όλους τους δήμους της Αττικής
•	η δημιουργία ποδηλατοδρόμων μητροπολιτικού χαρακτήρα και η ανασύσταση και αποκατάσταση υγροτόπων περιφερειακής εμβέλειας.
•	η προμήθεια εξοπλισμού πολιτικής προστασίας σε τοπικό / δημοτικό επίπεδο.
•	η κατασκευή παιδικών σταθμών και σχολείων σύμφωνα με τις ανάγκες του κάθε δήμου
•	η κατασκευή και επέκταση κέντρων υγείας αστικού τύπου και η ενίσχυση του θεσμού των ΚΕΠ Υγείας
•	η υλοποίηση έργων οδικής ασφάλειας εντός αστικού ιστού 
•	η υλοποίηση έργων αναβάθμισης των λιμένων Λαυρίου και Ραφήνας καθώς και η βελτίωση της διασύνδεσης με τα νησιά του Αργοσαρωνικού
•	η υλοποίηση Ολοκληρωμένων Χωρικών Επενδύσεων τόσο εντός όσο και εκτός του πολεοδομικού συγκροτήματος Αθήνας – Πειραιά, στη βάση της ετοιμότητας των αστικών αρχών.

Φίλες και Φίλοι,
Ο τρόπος που υλοποιούμε το ΕΣΠΑ στην Περιφέρεια Αττικής υπηρετεί το συνολικό εθνικό σχεδιασμό για την αναγέννηση της ελληνικής οικονομίας, με ανάταξη και αναβάθμιση του παραγωγικού και κοινωνικού ιστού της χώρας, δημιουργία και διατήρηση βιώσιμων θέσεων απασχόλησης, έχοντας ως αιχμή την εξωστρεφή, καινοτόμο και ανταγωνιστική επιχειρηματικότητα. Με γνώμονα την ενίσχυση της κοινωνικής συνοχής και τις αρχές της αειφόρου ανάπτυξης. Είναι η δική μας συμβολή, σε μια ευρωπαϊκή, εθνική και τοπική προσπάθεια, που θέτει στο επίκεντρό της τον άνθρωπο και υπηρετεί τις ευρωπαϊκές αρχές κι αξίες, το ευρωπαϊκό μοντέλο ζωής. 
Χωρίς χρονοτριβές και με σχέδιο, αξιοποιώντας όλα τα διαθέσιμα χρηματοδοτικά εργαλεία, θα συνεχίσουμε να εργαζόμαστε με στόχο την αναπτυξιακή επανεκκίνηση της Αττικής μας σε όλα τα επίπεδα.
Σας ευχαριστώ θερμά για την προσοχή σας.